Source: http://eur-lex.europa.eu/hu/droit_communautaire/droit_communautaire.htm
Timestamp: 2013-05-20 18:02:11+00:00

Document:
Folyamatok és szereplőkEz a honlap az Europa részeAz EUR-Lexről|Útmutató|GYIK|Súgó|Kontakt|Hasznos linkek|Jogi nyilatkozatHozzáférés az európai uniós joghoz
> Súgó > Folyamatok és szereplőkMenu principal du site HIVATALOS LAP EGYSZERŰ KERESÉS szavak szerint a dokumentum száma szerint dátum szerint HL-hivatkozás szerint Celex-szám szerint további keresési beállítások RÉSZLETES KERESÉSGYŰJTEMÉNYEKSzerződésekNemzetközi megállapodásokHatályos jogszabályokEgységes szerkezetbe foglalt jogszabályokElőkészítő dokumentumok JogesetekParlamenti kérdésekSZAKEMBEREKNEKAz Európai Unió általános költségvetéseECICSAz intézmények nyilvántartásaiTARICEU Pesticides DatabaseAz EU statisztikai jogszabályaiAz EU-jogrólAz EU jogszabályainak összefoglalásaAz európai uniós jog ábécéjeJogalkotásUniós jogszabályokkal kapcsolatos statisztikákDokumentumtípusok az EUR-Lexen
1. A dokumentumtár
1.1. Szerződések
1.2. Nemzetközi megállapodások
1.3. Másodlagos jog
1.4. Egységes szerkezetbe foglalt jogszabályok
1.5. Előkészítő dokumentumok
1.6. Az ítélkezési gyakorlat
1.7. Parlamenti kérdések
2. Jogalkotási eljárások
2.1. Hozzájárulási eljárás (HJE kód)
2.2. Együttdöntési eljárás (EDE kód)
2.3. Együttműködési eljárás (EME kód)
2.4. Konzultációs eljárás (KE kód)
3. A közösségi rendszer szereplői
3.1. Az Európai Parlament
3.2. Az Európai Unió Tanácsa
3.3. Az Európai Bizottság
3.4. Az Európai Közösségek Bírósága és Elsőfokú Bírósága
3.5. Az Európai Számvevőszék
3.6. Az Európai Gazdasági és Szociális Bizottság
3.7. A Régiók Bizottsága
3.8. Az Európai Központi Bank
Az EUR-Lex rendszer dokumentumtára több mint 410 000 dokumentumot foglal magában. Többnyelvű hozzáférést biztosít a jogi aktusok különféle típusaihoz, így a szerződésekhez, a másodlagos joghoz, a nemzetközi megállapodásokhoz, az előkészítő dokumentumokhoz, a bírósági határozatokhoz és a parlamenti kérdésekhez.
1.1.1. Bevezetés
A szerződések alkotják az Európai Unió „elsődleges joganyagát”, amely nemzeti szinten az alkotmányos joghoz hasonlítható. A szerződések tehát meghatározzák az Unió alapvető elemeit, többek között a közösségi rendszer döntéshozatali eljárásban részt vevő szereplőinek hatásköreit, a jogalkotási eljárásokat, valamint az azokhoz kapcsolt jogköröket. Magukról a szerződésekről közvetlenül a tagállamok kormányai tárgyalnak, és azokat a nemzeti szinten meghatározott eljárások szerint ratifikálni kell (elvileg a nemzeti parlamentek által vagy népszavazás útján). Két alapszerződés, az Európai Közösséget létrehozó szerződés és az Európai Unióról szóló szerződés mellett az EUR-Lex rendszer hozzáférést biztosít az Euratom-Szerződéshez, a csatlakozási szerződésekhez , valamint egyéb szerződésekhez és jegyzőkönyvekhez is.
1.1.2. Az európai alkotmány létrehozásáról szóló szerződés
Külön kell róla említést tennünk: az állam- és kormányfők által 2004. június 18-án jóváhagyott és 2004. október 29-én aláírt szerzödést az Európai Unió 25 tagállamának ratifikálnia kell, mielőtt hatályba lépne.
Az alkotmányos szerződés meghatározó elemei a következők:
az alapjogi charta beillesztése a szerződés szövegébe,
Az Európai Unió új meghatározása, amely a jelenlegi „Európai Közösséget” és „Európai Uniót” váltja fel,
az Unió és a tagállamok közötti hatáskörmegosztás világosabb bemutatása,
megújult intézményi keret, amely világossá teszi az Európai Parlament, a Tanács és a Bizottság szerepét,
hatékonyabb döntéshozatali eljárások,
a rendszer demokratizálása és átláthatósága.
1.1.3. Az Európai Közösséget létrehozó szerződés (EK-Szerződés) Az Európai Közösséget létrehozó szerződés (EK-Szerződés) célja a tagállamok fokozatos integrációjának megvalósítása, valamint a négy alapszabadságra (az áruk, a személyek, a tőke és a szolgáltatások szabad mozgása) és a gazdaságpolitikák fokozatos közelítésére alapozott közös piac létrehozása. Ennek érdekében a tagállamok lemondtak szuverenitásuk egy részéről, és a közösségi intézményeket feljogosították arra, hogy a tagállamokban közvetlenül alkalmazandó és a nemzeti joggal szemben elsőbbséget élvező jogszabályokat fogadjanak el (rendelet, irányelv, határozat). A jelenlegi EK-Szerződés az 1957-ben Rómában aláírt és 1958. január 1-jén hatályba lépett Európai Gazdasági Közösséget létrehozó szerződés (EGK-Szerződés) módosításainak eredménye. Azt több alkalommal is módosították, különösen az Egységes Európai Okmánnyal, mely 1987-ben lépett hatályba, a Maastrichti Szerződéssel (Szerződés az Európai Unióról), mely 1993-ban, az Amszterdami Szerződéssel, amely 1999-ben lépett hatályba, valamint a Nizzai Szerződéssel, amely 2003. február 1-je óta hatályos. E módosításokat követően az EK-Szerződés hatálya alá tartozó területek kibővültek, s ma már a gazdaság szinte valamennyi területét és egyes kimondottan politikai területeket is magukban foglalnak, így a menedékjogot és a bevándorlást (lásd Amszterdami Szerződés).
Az EK-Szerződés egységes szerkezetbe foglalt változata az EUR-Lex rendszerben hozzáférhető.
1.1.4. Az Európai Unióról szóló szerződés (EU-Szerződés)
Az Európai Unióról szóló szerződés (EU-Szerződés) két fontos célkitűzést követ: a monetáris unió megvalósítását az alapelvek meghatározásával és az euro bevezetéséhez szükséges rendelkezések elfogadásával, valamint egy gazdasági és politikai unió létrehozását. E szerződés alapján beszélünk hárompilléres szerkezetről, melyek közül az elsőt az Európai Közösség alkotja, a két másikat pedig a közös kül- és biztonságpolitika, valamint a büntetőügyekben folytatott rendőrségi és igazságügyi együttműködés. Az első pillér és a két másik között ugyanakkor jelentős eltérést találunk: ez utóbbiak esetében ugyanis nem történ szuverenitásátruházás a közös intézmények javára, mint az Európai Közösséget létrehozó szerződés esetében. A tagállamok e területeken meg kívánták őrizni önálló döntéshozatali hatáskörüket, és együttműködésüket kormányközi jellegű együttműködésre korlátozták. E területek legfontosabb jogi eszközei az együttes fellépés, a közös álláspont és a kerethatározat, amelyeket szinte mindig egyhangúlag fogadnak el, és jogilag csak korlátozott mértékben kötelező erejűek.
Az eredeti EU-Szerződés (Maastrichti Szerződés) 1993. november 1-jén lépett hatályba, és azt egymást követően az 1999-ben hatályba lépett Amszterdami Szerződés és a 2003. február 1-jén hatályba lépett Nizzai Szerződés módosította. Az EU-Szerződés egységes szerkezetbe foglalt változata az EUR-Lex rendszerben hozzáférhető.
Hangsúlyozni kell továbbá, hogy az EU-Szerződés az Európai Gazdasági Közösség (EGK) elnevezését Európai Közösségre (EK) változtatta; a két másik Közösség, az ESZAK (lásd ESZAK-Szerződés) és az Euratom (lásd Euratom-Szerződés) az elsőn alapul. 1.1.5. Az Európai Atomenergia-közösséget létrehozó szerződés Az Európai Atomenergia-közösséget létrehozó szerződést (Euratom-Szerződés) 1957. március 25-én Rómában írták alá, és 1958. január 1-jén lépett hatályba az EGK-Szerződéssel (lásd EK-Szerződés) egy időben.
Az Euratom-Szerződés célja az volt, hogy összehangolja a tagállamokban a nukleáris energia békés célú felhasználására indított vagy indítandó kutatási programokat. E szerződést időközben az EK-Szerződés lényegében magába olvasztotta.
1.1.6. A csatlakozási szerződések Az Európai Unió hat alkalommal bővült: a hat alapító országhoz (Belgium, Németország, Franciaország, Olaszország, Luxemburg és Hollandia) 1973-ban Dánia, Írország és az Egyesült Királyság, 1981-ben Görögország, 1986-ban Spanyolország és Portugália, 1995-ben Ausztria, Finnország és Svédország, 2004-ben a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovákia és Szlovénia, 2007-ben pedig Bulgária és Románia csatlakozott.
A csatlakozási szerződések az új országok Európai Unióhoz való csatlakozásának feltételeit határozzák meg, valamint az Európai Unió alapszerződéseinek szükséges módosításait.
1.1.7. Egyéb szerződések és jegyzőkönyvek
1.1.7.1. Az Európai Szén- és Acélközösséget létrehozó szerződés Az Európai Szén- és Acélközösséget létrehozó szerződés (ESZAK-Szerződés) az Európai Közösség alapítószerződései közül a legrégebbi.
1951. április 18-án Párizsban írták alá, és 1952. július 23-án lépett hatályba. Mivel 50 évre kötötték, hatálya 2002. július 23-án lejárt. Célja a szén és acél közös piacának létrehozása volt, amit később fokozatosan más gazdasági területekre is ki lehetett terjeszteni. A szén és az acél ágazatai ma az EK-Szerződés közös jogrendszerének hatálya alá tartoznak. 1.1.7.2. Az Egységes Európai Okmány Az Egységes Európai Okmányt 1986. február 28-án írták alá, és 1987. július 1-jén lépett hatályba Célja az volt, hogy legkésőbb 1992. december 31-éig létrehozza az egységes európai piacot, azaz egy olyan térséget, ahol a személyek, a tőke, az áruk és a szolgáltatások szabadon áramolhatnak. E cél elérése érdekében az EK-Szerződésbe ad hoc eljárásokat illesztettek. 1.1.7.3. Az Amszterdami Szerződés Az Amszterdami Szerződést 1997. október 2-án írták alá, és 1999. május 1-jén lépett hatályba. Két módosításról kell említést tennünk: az együttdöntési eljárás új területekre történő alkalmazásáról, valamint azon esetek számának bővítéséről, amelyekben az Európai Unió Tanácsa egyhangúság helyett minősített többséggel dönthet,
egyes, az EU-Szerződés részét képező témák (vízumpolitika, a menedékjog odaítélése és általában minden, a szabad mozgáshoz kapcsolódó kérdés) áthelyezéséről az EK-Szerződésbe; ezen áthelyezést követően az EU-Szerződés (harmadik pillére) VI. címének elnevezése „Büntetőügyekben folytatott rendőrségi és igazságügyi együttműködésre” változott.
1.1.7.4. A Nizzai Szerződés A Nizzai Szerződést 2001. február 26-án írták alá, és 2003. február 1-jén lépett hatályba.
E szerződés célja az Európai Unió működésének átalakítása volt a 2004. május 1-jei bővítésre való tekintettel. Az elfogadott módosítások közül a következőket emeljük ki:
a döntéshozatali eljárás módosítása,
azon esetek számának jelentős csökkentése, amikor a Tanácsnak abszolút többséggel kell döntenie; a Tanács jelenleg számos témában minősített többséggel dönthet: a polgárok szabad mozgása, igazságügyi együttműködés polgári ügyekben, iparpolitika stb.,
a szavazatok Tanácson belüli súlyozásának megváltoztatása,
az intézmények struktúrájának átalakítása,
az Európai Parlamentben a képviselői helyek új elosztása,
Franciaország, Németország, az Egyesült Királyság, Olaszország és Spanyolország részéről a második biztosi posztról való lemondás,
az Európai Bizottság elnökének megerősített hatásköre.
1.1.7.5. Az EUR-Lex rendszerben egyéb szerződések és jegyzőkönyvek is rendelkezésre állnak, hogy közülük csak néhányat említsünk:
a Grönlandról szóló szerződés (1984), amelyet azért kötöttek, hogy Grönland 1985-ben kiléphessen az EGK-ból, és megkapja a tengerentúli országok és területek státuszát,
az Egyesülési Szerződés (1965), amely létrehozta a három Európai Közösség (az Európai Szén- és Acélközösség, az Európai Gazdasági Közösség és az Euratom) közös Bizottságát és Tanácsát; az Amszterdami Szerződés 9. cikke az Egyesülési Szerződést hatályon kívül helyezte, és alapelemeit az EK-Szerződésbe illesztette,
az egyes költségvetési rendelkezések módosításáról szóló szerződés (1975), amely módosította az ESZAK-, az EGK- és az Euratom-Szerződések bizonyos cikkeit; e módosítások nagy részét a későbbi szerződések ismét módosították,
a Holland Antillákról szóló jegyzőkönyv (1962), amely a Holland Antillákon finomított olajtermékek Európai Unióba történő behozatalára alkalmazandó kereskedelmi rendszert pontosítja.
1.2. Nemzetközi megállapodások 1.2.1. Bevezetés A nemzetközi megállapodások jelentik az Európai Unió második jogforrását, és lehetővé teszik az Unió számára, hogy gazdasági, társadalmi és politikai kapcsolatokat építsen a világ többi részével. Mindig nemzetközi jogalanyok (tagállamok vagy szervezetek) között megkötött megállapodásokról van szó, amelyek célja egy nemzetközi szintű együttműködés létrehozása. Az Európai Unió által az első pillérben kötött megállapodások kötelezőek az Unió intézményeire és a tagállamokra nézve. Az Európai Unió által a második és a harmadik pillérben kötött megállapodások az intézményekre nézve kötelezőek, a tagállamokra nézve azonban nem mindig (lásd 1.3.5.7. bekezdés).
Az előbbiek között két fontosabb megállapodástípust különböztethetünk meg:
a harmadik országokkal vagy nemzetközi szervezetekkel kötött nemzetközi megállapodásokat,
a tagállamok között létrejött megállapodásokat és egyezményeket.
1.2.2. Harmadik országokkal vagy nemzetközi szervezetekkel kötött megállapodások Ilyen megállapodásokat a Közösség köthet, vagy a Közösség a tagállamokkal közösen (vegyes megállapodások). E megállapodások kötelező érvényűek a Közösségre és a tagállamokra nézve, és nemzetközi szintű felelősségvállalásra kötelezik őket. Három megállapodásformát különböztetünk meg:
Társulási megállapodások A tárulás egy szoros gazdasági együttműködésre vonatkozik, amelyhez a Közösség részéről a megállapodás partnerének nyújtott jelentős pénzügyi támogatás társul. Ebbe a kategóriába tartoznak a tengerentúli országokkal és területekkel kötött megállapodások, a csatlakozás előkészítését és vámunió létrehozását célzó megállapodások és az Európai Gazdasági Térségről (EGT) szóló megállapodás.
Az együttműködési megállapodások jelentősége eltér a társulási megállapodásokétól, amennyiben kizárólag intenzív gazdasági együttműködésre irányulnak. Ilyen megállapodások kötik a Közösséget többek között a Maghreb-országokhoz (Algéria, Marokkó és Tunézia), a Mashreq-országokhoz (Egyiptom, Jordánia, Libanon és Szíria) és Izraelhez. Kereskedelmi megállapodások
Ezek a vám- és kereskedelempolitika témájában harmadik országokkal, harmadik országok csoportjaival vagy nemzetközi kereskedelmi szervezetek keretében kötött megállapodások. A Világkereskedelmi Szervezetet (WTO) létrehozó megállapodás is ebbe a kategóriába tartozik. 1.2.3. Tagállamok közötti megállapodások Ezeket a kötelező erejű jogi aktusokat a tagállamok olyan kérdések megoldása céljából kötik, amelyek vagy szoros kapcsolatban állnak a Közösség tevékenységeivel, de vonatkozásukban a közösségi intézmények semmilyen hatáskörrel nem rendelkeznek, vagy lehetővé teszik a nemzeti rendelkezések területi hatályának kiterjesztését, hogy a Közösség szintjén egységes jogot hozzanak létre (például a közösségi szabadalmi megállapodás). 1.3. Másodlagos jog 1.3.1. Bevezetés A „másodlagos jog” jelenti a közösségi jog harmadik fontos forrását a szerződések (elsődleges jog) és a nemzetközi megállapodások után. Úgy határozható meg, mint az európai intézmények által a szerződések rendelkezései alapján elfogadott normatív jogi aktusok összessége. A másodlagos joghoz tartoznak az EK-Szerződésben meghatározott, kötelező erejű jogi aktusok (rendeletek, irányelvek és határozatok) és nem kötelező erejű jogi aktusok (állásfoglalások, vélemények), de egy sor más jogi aktus is, így például az intézmények eljárási szabályzatai vagy a közösségi cselekvési programok. A második és harmadik pillér jogi eszközei, amelyek nem képezik részét a szigorú értelemben vett másodlagos jognak, mivel továbbra is kormányközi kapcsolatokat szabályoznak, dokumentációs célból lettek e kategóriába sorolva.
1.3.2. Rendelet A rendelet, amelyet a Tanács a Parlamenttel közösen vagy a Bizottság egyedül fogad el, általános hatályú és minden elemében kötelező jogi aktus. A tagállamokhoz címzett irányelvektől és a meghatározott címzettekhez szóló határozatoktól eltérően a rendelet mindenkihez szól. Közvetlenül alkalmazandó, azaz a nemzeti törvényekhez hasonlóan valamennyi tagállamban azonnal alkalmazandó jogot teremt, amihez a nemzeti hatóságok részéről semmilyen lépésre nincs szükség.
1.3.3. Irányelv Az irányelv, amelyet a Tanács a Parlamenttel közösen vagy a Bizottság egyedül fogad el, a tagállamokhoz szól. Elsődleges célja a jogszabályok közelítése. Az irányelv az elérendő célokat illetően kötelezi a tagállamokat, de a cél megvalósításának formáját és a közösségi célkitűzések belső jogrendjükbe illesztésére szolgáló eszközök megválasztását rájuk bízza. Ha az irányelvet a tagállamok nem ültetik át nemzeti jogszabályaikba, vagy azt hiányosan vagy késedelmesen ültetik át, a jogalanyok a nemzeti bíróságok előtt közvetlenül hivatkozhatnak a szóban forgó irányelvre. 1.3.4. Határozat A határozat, amelyet a Tanács vagy a Tanács az Európai Parlamenttel közösen vagy a Bizottság fogad el, az a jogi aktus, amellyel a közösségi intézmények konkrét ügyekről határoznak. A határozattal az intézmények cselekvésre vagy a cselekvéstől való elállásra kötelezhetnek egy tagállamot vagy az Unió egy lakosát, jogokkal ruházhatják fel, vagy kötelezettségeket róhatnak rá. A határozat
1.3.5. Egyéb jogi aktusok 1.3.5.1. Ajánlás Az ajánlás lehetőséget ad az intézményeknek, hogy magatartási elvárásokat fogalmazzanak meg anélkül, hogy a címzettekre (a tagállamok, más intézmények, bizonyos esetekben az Unió állampolgárai) jogi kötelezettséget rónának.
1.3.5.2. Vélemény A vélemény olyan jogi aktus, amely lehetővé teszi az intézmények számára, hogy kötelező erő nélkül véleményt mondjanak, azaz anélkül, hogy a címzettekre jogi kötelezettséget rónának. Célja, hogy ismertesse az intézmény egy adott kérdésben kialakított álláspontját.
1.3.5.3. Együttes fellépés (közös kül- és biztonságpolitika) Az együttes fellépés az Európai Unióról szóló szerződés V. címének jogi eszköze. Tehát kormányközi jelleggel bír. Az együttes fellépés, amelyet az Európai Unió Tanács egyhangúlag vagy, adott esetben, minősített többséggel fogad el, kötelező a tagállamokra nézve, akiknek, hacsak az nagyobb nehézségekbe nem ütközik, meg kell valósítaniuk a benne meghatározott célkitűzéseket. 1.3.5.4. Együttes fellépés (büntetőügyekben folytatott rendőrségi és igazságügyi együttműködés) Lásd Határozat, kerethatározat és együttes fellépés (büntetőügyekben folytatott rendőrségi és igazságügyi együttműködés)
1.3.5.5. Határozat, kerethatározat és együttes fellépés (büntetőügyekben folytatott rendőrségi és igazságügyi együttműködés) A határozat és a kerethatározat az Amszterdami Szerződés hatálybalépésével a büntetőügyekben folytatott rendőrségi és igazságügyi együttműködés terén az együttes fellépést váltotta fel. Ezek az Európai Unióról szóló szerződés VI. címének kormányközi típusú jogi eszközei. A határozatot és a kerethatározatot az Európai Unió Tanácsa egyhangúlag fogadja el a Bizottság vagy egy tagállam kezdeményezésére. A kerethatározat az elérendő eredményt illetően kötelezi a tagállamokat, de a nemzeti hatóságokra bízza azok kikényszerítésének formáját és eszközeit (mint az irányelv a közösségi területen).
A határozatot a büntetőügyekben folytatott rendőrségi és igazságügyi együttműködés céljainak megvalósítására alkalmazzák, kivéve a tagállamok törvényi és rendeleti rendelkezéseinek közelítését, amely a kerethatározatnak van fenntartva. 1.3.5.6. Közös álláspont (közös kül- és biztonságpolitika, valamint büntetőügyekben folytatott rendőrségi és igazságügyi együttműködés) A közös kül- és biztonságpolitika, valamint a büntetőügyekben folytatott rendőrségi és igazságügyi együttműködés területén elfogadott közös álláspont az Európai Unióról szóló szerződés V. és VI. címének jogi eszköze. Kormányközi jellegű. A közös álláspont, amelyet az Európai Unió Tanácsa egyhangúlag fogad el, az Unió álláspontját határozza meg a közös kül- és biztonságpolitika, valamint a büntetőügyekben folytatott rendőrségi és igazságügyi együttműködés meghatározott kérdéseiben, és iránymutatást ad e területeken a nemzeti politikák végrehajtására nézve. 1.3.5.7. Nemzetközi megállapodások (közös kül- és biztonságpolitika, valamint büntetőügyekben folytatott rendőrségi és igazságügyi együttműködés) Az Európai Unióról szóló szerződés V. és VI. címének olyan jogi eszközéről van szó, amelyről a Maastrichti Szerződés nem rendelkezett. A második és a harmadik pillér tekintetében tehát nem volt jogalapja nemzetközi megállapodások megkötésének. Az Amszterdami Szerződés, elkerülendő, hogy a Tanács által aláírt minden egyes megállapodást hivatalosan a tagállamoknak kelljen megkötnie, a Tanács számára lehetővé tette, hogy az elnökséget felhatalmazza a szükséges tárgyalások lefolytatására. A megállapodások kötelezők az Unió intézményeire nézve, azon tagállamokra azonban nem, amelyek alkotmányos normái külön szabályokat határoznak meg e megállapodások megkötésére nézve. Ez esetben a Tanács keretében ülésező többi tagállam megállapodhat arról, hogy a megállapodást ideiglenes jelleggel mégiscsak alkalmazni kell. 1.4. Egységes szerkezetbe foglalt jogszabályok Az egységes szerkezetbe foglalás azt jelenti, hogy egyetlen, nem hivatalos szövegbe foglalnak egy alap-jogiaktust (szerződést vagy közösségi jogszabályt) és annak egymást követő módosításait, illetve korrekcióit. Az Európai Közösséget létrehozó szerződés egységes szerkezetbe foglalt változata az EUR-Lex adatbázisban hozzáférhető.
A hatályos másodlagos jog egészét egységes szerkezetbe foglalták, és az az EUR-Lex portálon megtekinthető. E szövegeknek kizárólag dokumentációs értéke van, és az intézmények tartalmukért nem vállalnak felelősséget. Az egységes szerkezetbe foglalt szövegek alapján a Bizottság kezdeményezheti kodifikálásukat vagy átdolgozásukat. A kodifikálás a némileg átdolgozott, egységes szerkezetbe foglalt szövegnek egy jogalkotási eljárás keretében történő elfogadását jelenti. Az új szöveget ezután a Hivatalos Lapban jogi aktusként kell kihirdetni, ami által hivatalossá válik. A Bizottság egy szöveg átdolgozását is kezdeményezheti, ha egy adott területen szükségesnek tartja a meglévő szabályozás alapos felülvizsgálatát. Ekkor új jogalkotási eljárást indít. 1.5. Előkészítő dokumentumok
1.5.1. Bevezetés Az előkészítő dokumentumok közé tartozik valamennyi, az intézmények által egy jogalkotási eljárás keretében kibocsátott jogi aktus. Az általánosabb érvényű dokumentumokat is ebbe a kategóriába soroljuk. Az előkészítő dokumentumok közé tartozó legfontosabb jogi aktusokat az alábbiakban részletesen ismertetjük. 1.5.2. Az előkészítő jogi aktusok 1.5.2.1. A Bizottság jogalkotási javaslatai és véleményei (grafikus ábrázolás) A Bizottság szinte kizárólagos hatáskörrel rendelkezik a közösségi jogi aktusok (irányelvek, rendeletek, határozatok vagy nemzetközi megállapodások) kezdeményezésében, kivéve, amikor ezen a jogon a tagállamokkal (lásd a tagállamok kezdeményezései) vagy az Európai Központi Bankkal osztozik. A szerződések szinte minden esetben kötelezővé teszik a Tanács számára, hogy a Bizottság javaslataival kapcsolatban kifejtse álláspontját. Ugyanakkor a Tanács, ahogy a Parlament is, felkérheti a Bizottságot egy javaslat kidolgozására. A Bizottság az eljárás bármely szakaszában módosíthatja vagy, amennyiben szükségesnek tartja, visszavonhatja javaslatát. A Bizottság a jogalkotási eljárás egy későbbi szakaszában ismét szerephez jut. Azt követően ugyanis, hogy a Bizottság javaslatát a Parlamenthez és a Tanácshoz továbbította, a 251. cikk (2) bekezdése második albekezdésének c) pontja kimondja, hogy amennyiben a Parlament módosításokat javasol a Tanács által elfogadott közös állásponthoz, a módosított szöveget megküldi a Tanácsnak és a Bizottságnak, aki a módosításokról véleményt mond. Ha a Bizottság nem fogadja el a Parlament által javasolt módosításokat, a Tanácsnak egyhangúlag kell döntenie; ha véleménye kedvező, akkor a Tanács minősített többséggel is dönthet.
1.5.2.2. A tagállamok kezdeményezései Az Amszterdami Szerződés a tagállamoknak kezdeményezési jogot biztosított a menedékjog és a bevándorlás területén. Öt évig a jogalkotási kezdeményezésen így a Bizottság és a tagállamok osztoztak, amelyek egymástól függetlenül is benyújthattak javaslatokat. Mivel az ötéves átmeneti időszak 2004. május 1-jén lejárt, a tagállamok ezt követően csak a második és a harmadik pillér esetében rendelkeznek kezdeményezési joggal, azaz a közös kül- és biztonságpolitika, valamint a büntetőügyekben folytatott rendőrségi és igazságügyi együttműködés területén. 1.5.2.3. A Tanács közös álláspontja A közös álláspontot a tagállamok a Tanács keretében minősített többséggel fogadják el egy olyan jogalkotási eljárás során, amelyben a Tanács döntéshozatali hatáskörén az Európai Parlamenttel osztozik (együttműködési eljárás vagy együttdöntési eljárás). A közös álláspont a Tanácsnak a Bizottság javaslatáról az Európai Parlament véleményének (lásd a Parlament jogalkotási állásfoglalása), valamint az eljárásban részt vevő egyéb intézmények és szervek véleményének (Európai Gazdasági és Szociális Bizottság, Régiók Bizottsága, Európai Központi Bank, Számvevőszék) figyelembevételével kialakított álláspontját tükrözi.
1.5.2.4. Az Európai Parlament jogalkotási állásfoglalása A Parlament egyazon jogalkotási eljárásban (együttműködési eljárás és együttdöntési eljárás) több alkalommal is szerephez jut: a Parlament által az eljárás egyes szakaszaiban elfogadott dokumentumok általában állásfoglalások, és különféle típusú jogi aktusokat tartalmazhatnak, így véleményeket vagy a Tanács közös álláspontjához javasolt módosításokat. A jogalkotási eljárásokban az adott téma függvényében kiválasztott parlamenti bizottság vesz részt, amely elkészíti a plenáris ülés keretében elfogadandó állásfoglalás tervezetét tartalmazó jelentést.
1.5.2.5. Az Európai Gazdasági és Szociális Bizottság és a Régiók Bizottságának véleménye Az Európai Gazdasági és Szociális Bizottság és a Régiók Bizottsága technikai véleményt mond a regionális területet, illetve a gazdasági és szociális területet érintő kérdésekről. Saját kezdeményezésére mond véleményt, vagy a Parlament, a Tanács, illetve a Bizottság felkérésére; véleményei ezen intézményeknek szolgálnak iránymutatásul jogalkotási tevékenységükben. Bizonyos esetekben a Gazdasági és Szociális Bizottsággal, illetve a Régiók Bizottságával kötelezően konzultálni kell, véleményüket azonban nem kötelező figyelembe venni.
1.5.3. Az intézmények egyéb dokumentumai 1.5.3.1. A Bizottság közleménye A Bizottság közleményeinek (COM dokumentumok) döntő többsége jogalkotási javaslat. Az egyéb COM dokumentumok között a legfontosabbak a következők:
a fehér könyvek egy adott területen a közösségi fellépésre tett javaslatok összességét tartalmazzák. Néha a zöld könyvek folytatásai, melyek célja egy európai szintű konzultációs folyamat elindítása. Amennyiben a Tanács egy fehér könyvet kedvezően fogad, akkor az esetlegesen az adott területen az Unió egy cselekvési programjának kidolgozásához vezet,
a zöld könyvek célja egy adott témában a vita és egy európai szintű konzultáció elindítása. A zöld könyv által megkezdett konzultáció folytatásaként később egy fehér könyv kiadására is sor kerülhet, amely már konkrét közösségi intézkedésekre tesz javaslatot. 1.5.3.2. Az Európai Számvevőszék jelentése A Számevőszék éves jelentése a Számvevőszéknek a közösségi pénzügyek kezelésével kapcsolatos megállapításait tartalmazza. A jelentést a közösségi intézményeknek meg kell küldeni, és közzé kell tenni a Hivatalos Lapban. A jelentés azon pontokra mutat rá, amelyeken javítani lehetne, sőt kellene. Az intézmények ezt követően válaszolnak a Számvevőszék megállapításaira. 1.6. Az ítélkezési gyakorlat 1.6.1. Bevezetés Az ítélkezési gyakorlat a bírói hatáskört gyakorló szervek döntéseinek összességét jelenti. Az Európai Közösségek Bírósága és Elsőfokú Bírósága az Európai Unió bírói hatáskörrel rendelkező intézményei. A Bíróság feladata, hogy az alapszerződések értelmezése és alkalmazása során biztosítsa a közösségi jog betartását. A Bíróságot munkájában a főtanácsnokok segítik, akik indítványokat terjesztenek elő. 1.6.2. Ítéletek A Bíróság és az Elsőfokú Bíróság ítéleteket hoz, melyek egy jogvitát lezáró döntések. A Bíróság ítéletei ellen nem lehet fellebbezni. Az Esőfokú Bíróság ítéletei ellen a Bíróság előtt lehet fellebbezni (fellebbvitel).
1.6.3. Vélemények Az Európai Parlament, a Tanács, a Bizottság vagy egy tagállam kikérheti a Bíróság véleményét arra vonatkozóan, hogy egy, a Közösség és harmadik országok vagy nemzetközi szervezetek között létrejött megállapodás összeegyeztethető-e az EK-Szerződés rendelkezéseivel. Az a megállapodás, amelyről a Bíróság negatív véleményt mond, csak az Európai Unióról szóló szerződés 48. cikkében meghatározott feltételek mellett léphet hatályba (a szerződések módosítására vonatkozó eljárás). 1.6.4. Végzések A Bíróság és az Elsőfokú Bíróság számos esetben hoz végzést; ezeket az eljárási szabályzatok határozzák meg, de sematikusan három csoportba sorolhatók:
az ügyben indított vizsgálat esetei (például a bizonyítékok megőrzéséről, ügyek szétválasztásáról, egyesítéséről vagy felfüggesztéséről rendelkező aktusok),
azon esetek, amikor az ügyről a háttér ismerete nélkül születik döntés (például az ügy nyilvánvaló elfogadhatatlansága vagy a bírói hatáskör hiánya esetén),
azon esetek, amikor az ügyben érdemi döntés születik; ez esetben valódi egyszerűsített ítéletről van szó, amelyet akkor alkalmaznak, ha az ügy megegyezik más olyan ügyekkel, amelyekben már ítélet született.
A végzések elvileg módosíthatók és visszavonhatók. 1.6.5. A főtanácsnokok indítványai A főtanácsnokok feladata, hogy segítsék a Bíróságot munkájának elvégzésében. A Bírósághoz benyújtott keresetekre vonatkozóan, teljesen pártatlanul és függetlenül eljárva, nyilvános tárgyaláson indoklással ellátott indítványokat terjesztenek elő. Indítványában a főtanácsnok megoldást javasol egy vitás ügyre. Ezen indítványok a Bíróságra nézve nem kötelezők. Szerves részét képezik a szóbeli eljárásnak, és azokat a Bírósági Határozatok Tárában az ítélettel együtt kell kihirdetni.
1.7. A parlamenti kérdések A Parlament tagjai a parlamenti kérdéseken keresztül ellenőrizhetik a Bizottság és a Tanács tevékenységeit. A Parlament bármely tagja a Tanácshoz és a Bizottsághoz kérdéseket intézhet; ezek lehetnek: írásbeli kérdések (írásbeli választ kérve), szóbeli kérdések (az ülésen feltett) és a kérdések órájában (a parlamenti üléseken a kérdéseknek fenntartott időszakban) feltett kérdések. E kérdések az ellenőrzés széles körben alkalmazott eszközei. Az írásbeli kérdéseket és az írásbeli kérdésekre adott válaszokat a Hivatalos Lap C sorozatában teszik közzé. Azok az EUR-Lex adatbázisban is megtalálhatók.
A nemzeti rendszerektől eltérően, ahol a nemzeti akarat a parlamentben jut kifejezésre, az Európai Unió jelentős jogalkotói szerepet szán a tagállamok Tanács keretében ülésező képviselőinek. Az intézményes fejlődés során az Európai Parlament hatásköre fokozatosan bővült: a Tanács ma megosztja jogalkotói hatáskörét a Parlamenttel a kötelező erejű, általános hatályú jogi aktusok (rendelet és irányelv) elfogadásában. A döntéshozatali eljárások közé a konzultációs eljárás, az együttműködési eljárás, az együttdöntési eljárás és a hozzájárulási eljárás tartozik. 2.1. Hozzájárulási eljárás (HJE kód) (grafikus ábrázolás) A hozzájárulási eljárás, amelyet az Egységes Európai Okmány vezetett be, lehetővé teszi a Parlament számára, hogy a Tanács egyes jogi aktusait jóváhagyja vagy azokat elutasítsa. A Tanács bizonyos témákban nem alkothat jogszabályokat, ha ahhoz a Parlament tagjainak abszolút többségével beleegyezését nem adja. A hozzájárulási eljárást, amely a Parlamentnek lényegében vétójogot biztosít, eredetileg a társulási megállapodások megkötéséhez és az Európai Közösséghez való csatlakozási kérelmek elbírálásához vezették be. Az eljárást jelenleg a következő területeken kell alkalmazni:
megerősített együttműködés (11. cikk (2) bekezdés),
az EKB egyes feladatai (105. cikk (6) bekezdés),
a Központi Bankok Európai Rendszere alapszabályának módosítása (107. cikk (5) bekezdés),
strukturális alapok és Kohéziós Alap (161. cikk),
egységes európai választási rendszer (190. cikk (4) bekezdés),
egyes nemzetközi megállapodások (300. cikk (3) bekezdés),
emberi jogok megsértése (az Európai Unióról szóló szerződés 7. cikke),
új tagállamok csatlakozása (az Európai Unióról szóló szerződés 49. cikke).
2.2. Együttdöntési eljárás (EDE kód) (grafikus ábrázolás)
Az együttdöntési eljárást, amelyet az Európai Unióról szóló szerződés vezetett be, az együttműködési eljárás folytatásaként hozták létre. Míg azonban az együttműködési eljárásban a Tanács egyhangú döntéssel figyelmen kívül hagyhatja a Parlament véleményét, addig az együttdöntési eljárás ezt nem teszi lehetővé: egyetértés hiányában a Tanács és a Parlament képviselőiből létrehozott egyeztetőbizottságnak kell egy, a két intézmény által elfogadott szöveget kidolgoznia. Az együttdöntési eljárás e két intézménynek már egyenlő jogalkotási szerepet biztosít. Ezen eljárás során, ha a Parlamenttel folytatott egyeztetési eljárás nem jár sikerrel, a Tanács nem alakíthatja ki közös álláspontját. Egyetértés hiányában a jogalkotási eljárás eredmény nélkül zárulhat le.
Az együttdöntés a jogalkotási gyakorlatban mára messze a legfontosabb eljárássá vált.
A következő területeken kell alkalmazni:
a nemzetiségi alapon történő diszkrimináció tiltása (12. cikk),
a nemen, faji vagy etnikai származáson, valláson vagy meggyőződésen, fogyatékosságon, koron vagy szexuális irányultságon alapuló megkülönböztetés tiltása (13. cikk (2) bekezdés),
állampolgárok szabad mozgása és tartózkodása (18. cikk (2) bekezdés),
munkaerő szabad mozgása (40. cikk),
migráns dolgozók társadalombiztosítása (42. cikk),
letelepedés szabadsága (44. cikk (1) bekezdés; 46. cikk (2) bekezdés; 47. cikk (1) és (2) bekezdés),
vízum, menedékjog, bevándorlás és más, a személyek szabad mozgásával kapcsolatos politikák (67. cikk (4) és (5) bekezdés),
közlekedés (71. cikk (1) bekezdés; 80. cikk),
belső piac (95. cikk),
foglalkoztatás (129. cikk),
vámügyi együttműködés (135. cikk),
szociális politika (137. cikk (2) bekezdés),
egyenlő esélyek és bánásmód (141. cikk (3) bekezdés),
az Európai Szociális Alap végrehajtási rendelkezései (148. cikk),
oktatás (149. cikk (4) bekezdés),
kultúra (az ajánlások kivételével) (151. cikk (5) bekezdés),
közegészség (152. cikk (4) bekezdés),
fogyasztóvédelem (153. cikk (4) bekezdés),
transzeurópai hálózatok (156. cikk),
ipar (157. cikk (3) bekezdés),
gazdasági és társadalmi kohézió (159. cikk),
európai Regionális Fejlesztési Alap (162. cikk),
kutatás és technológiai fejlesztés (166. cikk (1) bekezdés; 172. cikk),
szakképzés (150. cikk (4) bekezdés),
környezetvédelem (175. cikk (1) és (3) bekezdés),
fejlesztési együttműködés (179. cikk (1) bekezdés),
európai szintű politikai pártok (191. cikk),
az intézmények dokumentumaihoz való hozzáférés (255. cikk (2) bekezdés),
csalás elleni küzdelem (280. cikk),
statisztika (285. cikk),
az adatvédelem területén egy felügyelő szerv felállítása (286. cikk).
2.3. Együttműködési eljárás (EME kód) (grafikus ábrázolás) Az együttműködési eljárást az Egységes Európai Okmány vezette be, hogy az Európai Parlamentnek a konzultációs eljáráshoz képest nagyobb szerepet biztosítson. A Parlament módosításokat javasolhat a Tanács közös álláspontjához, de az együttdöntési eljárástól eltérően a végső döntés a Tanács kezében marad.
Az együttműködési eljárás kizárólag a következő területekre alkalmazható:
a multilaterális felügyeleti eljárás szabályai (99. cikk (5) bekezdés),
pénzügyi intézmények szolgáltatásaihoz való privilegizált hozzáférés tiltása (102. cikk (2) bekezdés),
kötelezettségek tagállamok általi átvállalásának tiltása (103. cikk (2) bekezdés),
a közös pénz érméi kibocsátásának harmonizálása (106. cikk (2) bekezdés).
Minden más, korábban ezen eljárás alkalmazási körébe tartozó terület az Amszterdami Szerződés hatálybalépése óta átkerült az együttdöntési eljárás alá.
2.4. Konzultációs eljárás (KE kód) (grafikus ábrázolás) Az együttműködési eljárás és az együttdöntési eljárás bevezetése óta a konzultációs eljárás egyre inkább veszít jelentőségéből. A konzultációs eljárást a Bizottság és a Tanács közötti feladatmegosztás jellemzi, amit a következőképpen foglalhatunk össze: a Bizottság javasol, a Tanács dönt. Mindazonáltal a Tanács döntését bizonyos lépések előzik meg, melyek során a Bizottság és a Tanács mellet a szabályozás tárgyától függően az Európai Parlament, a Gazdasági és Szociális Bizottság, valamint a Régiók Bizottsága is kifejtheti véleményét.
A konzultációs eljárás már csak azon esetekre alkalmazandó, amelyek nem tartoznak kifejezetten az együttműködési vagy az együttdöntési eljárás alá.
3.1.1. Összetétel és működés Az Európai Parlament a tagállamok népeinek 732 képviselőjéből áll, akiket közvetlen és általános választójog alapján ötéves időszakra választanak. Az egyes tagállamokban megválasztott képviselők száma a népesség függvényében változik. A tagok nem nemzeti küldöttségekben üléseznek, hanem politikai hovatartozásuk alapján transznacionális csoportokba tömörülnek. A Parlament tagjai több szakbizottságban és delegációban kapnak helyet. A parlamenti bizottságok által kidolgozott jelentések elfogadásáról a Parlament plenáris ülésen dönt. Ez utóbbin kerül sor a Bizottsághoz és a Tanácshoz intézett kérdésekre, a sürgős vitákra és az elnökség nyilatkozataira. A plenáris ülések nyilvánosak. 3.1.2. Hatáskörök 3.1.2.1. Törvényhozói hatalom A Parlament részt vesz a közösségi jogi aktusok kidolgozásában a területtől függően eltérő mértékben: felkérhetik kötelező erővel nem bíró (konzultációs eljárás) vagy kötelező erejű (hozzájárulási eljárás) vélemények kibocsátására; kötelezheti a Tanácsot a Bizottság javaslataihoz abszolút többséggel elfogadott és a Bizottság által jóváhagyott módosítások elfogadására (együttműködési eljárás); végül gyakrabban a jogszabályokat a Parlament és a Tanács közös megegyezéssel fogadja el, ez esetben a Parlament egyetértése a végleges szöveggel nélkülözhetetlen annak elfogadásához (együttdöntési eljárás). 3.1.2.2. A költségvetés ellenőrzése A Parlament a költségvetési jogkörön a Tanáccsal osztozik, és ő mondja ki az utolsó szót a nem kötelező kiadásokkal kapcsolatban. Véglegesen elfogadja a költségvetést, ellenőrzi annak végrehajtását, és mentesít a végrehajtására vonatkozó felelősség alól. 3.1.2.3. A végrehajtó hatalom ellenőrzése A Bizottság politikailag felelős a Parlament előtt. A Bizottság elnökének és tagjainak kinevezését az Európai Parlamentnek előzetesen jóvá kell hagynia. Az Európai Parlament által a Bizottság irányításával kapcsolatban benyújtott bizalmatlansági indítvány a Bizottságnak mint testületnek a lemondását vonja maga után. A Parlament ellenőrző szerepét leginkább a Bizottság által benyújtott jelentések rendszeres vizsgálatával gyakorolja. Emellett a parlamenti képviselők gyakran intéznek írásbeli és szóbeli kérdéseket a Bizottsághoz és a Tanácshoz. A Parlament egyben ideiglenes vizsgálóbizottságokat is létrehozhat a közösségi jog alkalmazása során felmerülő állítólagos jogsértések vagy hivatali visszaélések kivizsgálására. A közös kül- és biztonságpolitika, valamint a rendőrségi és igazságügyi együttműködés területén a Parlamentet rendszeresen tájékoztatni kell, a Parlament pedig kérdéseket vagy ajánlásokat intézhet a Tanácshoz. A közös kül- és biztonságpolitika területén a fontosabb kérdésekről és alapvető választásokról konzultálni kell vele, valamint minden tervezett intézkedésről, a rendőrségi és igazságügyi együttműködés területén hozott közös álláspontok kivételével. A Parlament megvizsgálja az Unió állampolgárai által a Közösség tevékenységi területeihez kapcsolódó témákban benyújtott petíciókat. Az Európai Parlament kinevezi az Európai Ombudsmant, aki felhatalmazást kap, hogy fogadja a közösségi intézmények vagy szervek működésében tapasztalt hivatali visszaélésekkel kapcsolatos panaszokat. További információkért látogasson el az Európai Parlament honlapjára (http://www.europarl.europa.eu).
3.2. Az Európai Unió Tanácsa 3.2.1. Összetétel és működés Az Európai Unió Tanácsát a tagállamok kormányainak képviselői alkotják. Összetétele a napirenden szereplő témák szerint változik, mivel az egyes tagállamokat a szóban forgó területért felelős kormánytag képviseli (külügyek, pénzügyek, szociális ügyek, közlekedés, mezőgazdaság stb.). A Tanács munkáját a tagállamok állandó képviselőiből álló bizottság (Coreper) készíti elő, amelyet ugyancsak több, a nemzeti hatóságok hivatalnokaiból álló munkacsoport támogat.
A Tanács elnöki tisztét az egyes tagállamok egymást követően látják el hat hónapos időtartamon keresztül a Tanács által meghatározott sorrendben. Az elnökséget munkájában a Tanács Főtitkársága segíti, aki előkészíti és biztosítja a zökkenőmentes munkavégzést. A Tanács főtitkára egyben a közös kül- és biztonságpolitika főképviselője is. Alapszabályként a Tanács döntéseit tagjainak egyszerű többségével hozza. A szerződés korlátozott számú esetben egyhangú döntést ír elő. Az esetek többségében a Tanács minősített többséggel dönt: egy javaslat elfogadásához egy minimális szavazatszámra van szükség. Minden tagállam a népessége függvényében meghatározott szavazattal rendelkezik. 3.2.2. Hatáskörök A Tanácsnak hat alapvető feladata van: a Bizottság által előterjesztett javaslatok alapján a Tanács elfogadja a közösségi jogszabályokat; számos területen a Tanács az Európai Parlamenttel közösen alkot jogszabályokat,
biztosítja a tagállamok általános gazdaságpolitikáinak összehangolását,
az Európai Közösség nevében nemzetközi megállapodásokat köt a Közösség és egy vagy több állam vagy nemzetközi szervezet között,
az Európai Parlamenttel közösen megállapítja az Európai Unió költségvetését,
az Európai Tanács által elfogadott iránymutatások alapján meghatározza az Európai Unió közös kül- és biztonságpolitikáját,
összehangolja a büntetőügyekben a nemzeti igazságügyi hatóságok és rendőri erők együttműködését.
További információkért látogasson el a Tanács honlapjára (http://www.consilium.europa.eu).
3.3. Az Európai Bizottság 3.3.1. Összetétel és működés A Bizottság 27 (tagállamonként egy) tagból áll, akiket általános alkalmasságuk alapján választanak ki, és akiknek függetlenségéhez nem férhet kétség. A Bizottság tagjait a Tanács nevezi ki ötéves időtartamra az Európai Parlament jóváhagyását követően.
A Bizottság elnökét az állam- és kormányfők szintjén ülésező Tanács jelöli ki; a jelölést ezt követően az Európai Parlamentnek jóvá kell hagynia.
A Bizottság főigazgatóságokra tagolódik, melyek mindegyike egy adott tevékenységi területért felelős. 3.3.2. Hatáskörök Az Európai Bizottság négy alapvető feladatot lát el.
Szinte kizárólagos szerepet játszik a jogalkotási kezdeményezésben: a Bizottság felelős az új jogszabályok javaslatainak kidolgozásáért, melyeket a Parlament és a Tanács elé terjeszt. Emellett aktívan részt vesz a jogalkotási eljárások egymást követő szakaszaiban. Végrehajtja a politikákat és az Unió költségvetését: a Bizottság gondoskodik az Unió költségvetésének kezeléséről és felhasználásáról; végrehajtja a Parlament és a Tanács által elfogadott politikákat és programokat.
A szerződések őre: a Bizottság ügyel a közösségi jog rendelkezéseinek a magánszemélyek, a tagállamok és a többi intézmény által történő alkalmazására. Hatáskörének gyakorlásakor a Bizottság többek között szankcionálhatja a közösségi jogot megsértő magánszemélyeket és vállalkozásokat. Jogsértés miatt eljárást indíthat a tagállamok ellen, melynek keretében a tagállamokat felszólítja egy helyzet meghatározott időn belül történő orvoslására. Végül a Bizottság a Bírósághoz fordulhat, ha egy tagállam vagy egy másik intézmény megsérti a közösségi jogot. A Közösséget képviseli: a Bizottság a Közösségek nevében tárgyalásokat folytat harmadik országokkal vagy nemzetközi szervezetekkel megállapodások megkötése céljából, a Tanács által kijelölt különleges bizottságokkal együttműködve és a Tanács által meghatározott irányelvek keretében.
További információkért látogasson el a Bizottság honlapjára (http://ec.europa.eu).
3.4. Az Európai Közösségek Bírósága és Elsőfokú Bírósága 3.4.1. Összetétel A Bíróság 27 bíróból és 8 főtanácsnokból áll, akiket a tagállamok kormányai közös megegyezéssel hatéves, megújítható időtartamra neveznek ki. Olyan személyek közül választják ki őket, kiknek pártatlanságához nem férhet kétség, és akik megfelelnek az országukban a legmagasabb bírói feladatok ellátásához szükséges feltételeknek, vagy akik elismert szakértelemmel rendelkező jogtudósok. Munkájában a Bíróságot a főtanácsnokok támogatják, és segítik feladatának ellátásában. A közbenjárásukat igénylő ügyekben, teljesen pártatlanul és függetlenül eljárva, nyilvános tárgyaláson indoklással ellátott indítványt kell előterjeszteniük. Feladatuk nem tévesztendő össze egy ügyészség vagy egy hasonló hatóság feladatával. Az Elsőfokú Bíróság munkájában tagállamonként legalább egy bíró vesz részt. A bírákat közös megegyezéssel a tagállamok kormányai hatéves időtartamra nevezik ki olyan személyek közül, kiknek pártatlanságához nem férhet kétség, és akik rendelkeznek a magas bírói feladatok ellátásához szükséges képességekkel. A Nizzai Szerződés rendelkezik továbbá az Európai Bíróság mellett speciális területeken szakbíróságként működő bírói különtanácsok létrehozásának lehetőségéről. 3.4.2. Hatáskörök A Bíróság és az Elsőfokú Bíróság feladata, hogy biztosítsa a jog betartását az Európai Közösségeket létrehozó szerződések, valamint az illetékes közösségi intézmények által elfogadott rendelkezések értelmezése és alkalmazása során. A Bíróság és az Elsőfokú Bíróság bírói hatáskörét különféle típusú eljárások keretében gyakorolja:
kötelezettség teljesítésének elmulasztása miatti eljárás (tagállamokkal szemben a Szerződések alapján fennálló kötelezettségek nem teljesítése esetén),
semmissé nyilvánítási eljárás (amely a közösségi intézmények jogi aktusainak megsemmisítésére irányul),
intézkedés elmulasztása miatti eljárás (egy közösségi intézménnyel szemben egy intézkedés elmulasztása miatt),
kártérítési eljárás (amely egy közösségi intézmény jogellenes intézkedése vagy mulasztása által okozott kár megtérítését célozza), szerződéses felelősség témájában benyújtott kereset (a Közösség által kötött közjogi vagy magánjogi szerződésekhez kapcsolódó vitás ügyek),
közszolgálati ügyekben benyújtott kereset (a Közösség és tisztviselői, illetve egyéb alkalmazottai közötti vitás ügyek),
előzetes döntéshozatali eljárás (a tagállamok bíróságainak kérésére a Bíróság vagy az Elsőfokú Bíróság döntést hoz a közösségi jog értelmezéséről vagy az intézmények és az Európai Központi Bank által hozott jogszabályok érvényességéről).
A Bíróság hatáskörrel rendelkezik az olyan keresetek tekintetében, amelyeket a közösségi intézmények vagy a tagállamok nyújtanak be az intézmények jogi aktusai vagy a tagállamok hibás magatartása miatt. A Bíróság illetékes az előzetes döntéshozatal iránti kérelmekben, egyes, az Elsőfokú Bíróság hatáskörébe rendelt témák kivételével. Az Elsőfokú Bíróság tárgyalja a természetes és jogi személyek által a közösségi intézmények határozatai ellen benyújtott kereseteket. Az Elsőfokú Bíróság döntései a jogi kérdésekre korlátozva a Bíróság előtt megfellebbezhetők. További információkért keresse fel a Bíróság honlapját (http://curia.europa.eu).
3.5.1. Összetétel A Számvevőszéknek tagállamonként egy tagja van, akiket olyan személyek közül választanak ki, akik országukban külső ellenőrzést végző szervekhez tartoznak vagy tartoztak, vagy akik rendelkeznek az ehhez a hivatalhoz szükséges különleges képesítéssel, és függetlenségükhöz nem férhet kétség. A Számvevőszék tagjait a Tanács az Európai Parlamenttel folytatott konzultációt követően minősített többséggel hatéves időtartamra nevezi ki. 3.5.2. Hatáskörök A Számvevőszék feladata a Közösség és a Közösség által létrehozott valamennyi szerv bevételre és kiadásra vonatkozó elszámolásának ellenőrzése annak biztosítása céljából, hogy az Unió kiadásai megfeleljenek a költségvetési szabályoknak és rendeleteknek, valamint betartsák a közigazgatási és számviteli alapelveket. Feladata, hogy gondoskodjon a pénzügyi irányítás minőségéről. A Számvevőszék ellenőrzése a közösségi intézményekre és a tagállamokra terjed ki, valamint a Közösség nevében bevételt vagy kiadást kezelő bármely szervre és a költségvetésből kifizetésben részesülő bármely természetes vagy jogi személyre. A tagállamokban az ellenőrzést az illetékes nemzeti szervekkel vagy szervezeti egységekkel kapcsolatot tartva kell elvégezni, akik a Számvevőszék kérésére kötelesek megküldeni valamennyi dokumentumot vagy információt. A Számvevőszék minden évben a Tanács és az Európai Parlament elé terjeszti az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló nyilatkozatot. A Számvevőszéknek a közösségi pénzügyek kezelésére vonatkozó megállapításait tartalmazó éves jelentését a közösségi intézményeknek meg kell küldeni, és azt a Hivatalos Lapban közzé kell tenni. A jelentés azokat a pontokat emeli ki, amelyeken javítani lehetne, sőt kellene. Az intézményeknek a Számvevőszék megállapításaira adott válaszát a Hivatalos Lapban ugyancsak közzé kell tenni. A Számvevőszék tanácsadói jogkörrel is rendelkezik. Az Unió többi intézménye kikérheti, és adott esetben köteles kikérni a Számvevőszék véleményét. Végül a Számvevőszék konkrét kérdésekben is kifejtheti véleményét külön jelentések formájában, melyeket a Hivatalos Lapban szintén közzé kell tenni. További információkért látogasson el a Számvevőszék honlapjára (http://eca.europa.eu). 3.6. Az Európai Gazdasági és Szociális Bizottság 3.6.1. Összetétel Az Európai Gazdasági és Szociális Bizottság a szervezett civil társadalom különböző gazdasági és szociális jellegű csoportjainak képviselőiből, így különösen a gyártók, a mezőgazdasági termelők, a fuvarozók, a munkavállalók, a kereskedők és kézművesek, a szabadfoglalkozásúak, a fogyasztók, valamint az általános társadalmi érdek képviselőiből áll. A Gazdasági és Szociális Bizottság tagjait a tagállamok javaslatai alapján a Tanács minősített többséggel négy évre nevezi ki. Három csoportot alkotnak, amelyek a munkaadókat, a munkavállalókat, valamint a különböző gazdasági és szociális érdekeket képviselik. 3.6.2. Hatáskörök A Gazdasági és Szociális Bizottság tanácsadói jogkörrel rendelkezik. Ismerteti tagjai véleményét, és képviseli érdekeiket a Bizottsággal, a Tanáccsal és az Európai Parlamenttel folytatott politikai vitákban. A Bizottság szervesen beletartozik az európai döntéshozatal rendszerébe: a gazdaság- és szociálpolitikát érintő minden döntésben előzetesen konzultálni kell vele. Saját kezdeményezésére is adhat véleményt olyan esetekben, amikor azt indokoltnak tartja, vagy az intézmények kérésére. További információkért látogasson el a Gazdasági és Szociális Bizottság honlapjára (http ://www.cese.europa.eu).
3.7. A Régiók Bizottsága 3.7.1. Összetétel és szervezet A Régiók Bizottsága a regionális és helyi közösségek képviselőiből áll. A Bizottság tagjait és azonos számú póttagjait a tagállamok javaslatai alapján a Tanács minősített többséggel négy évre nevezi ki. 3.7.2. Hatáskörök A Régiók Bizottsága tanácsadó szerv. Szerepe az európai jogszabályokról alkotott helyi és regionális nézetek megismertetésében áll. E célból véleményeket ad a Bizottság javaslatairól. A Bizottságnak és a Tanácsnak konzultálnia kell a Régiók Bizottságával, amikor sajátos regionális érdekekről van szó, továbbá minden olyan esetben konzultálhat vele, amikor azt indokoltnak tartja. A Bizottság saját kezdeményezésére is adhat véleményt, és azt a Bizottság, a Tanács és a Parlament elé terjesztheti. További információkért látogasson el a Régiók Bizottságának honlapjára (http://www.cor.europa.eu). 3.8. Az Európai Központi Bank 3.8.1. Összetétel és szervezet Az Európai Központi Bankot két testület alkotja:
a Kormányzótanács, amelyet az EKB Igazgatóságának tagjai és az euro-zóna jegybankjainak elnökei alkotnak,
az Igazgatóság, amely az elnökből, az alelnökből és négy másik tagból áll, akiket a tagállamok a Tanács ajánlása alapján és az Európai Parlamenttel folytatott konzultációt követően közös megegyezéssel neveznek ki. Megbízatásuk nyolc évre szól, és nem megújítható. A két szerv egyszerű többséggel hozza meg döntéseit, minden tag egy szavazattal rendelkezik, és egyenlő szavazati aránynál az elnök szavazata dönt. 3.8.2. Hatáskörök Az Európai Központi Bank (EKB) a gazdasági és monetáris unió (EMU) központi intézménye. Az EKB felelős az euro stabilitásáért, meghatározza a pénzkibocsátás volumenét, és a többi nemzeti központi bankkal meghatározza és végrehajtja az Unió monetáris politikáját. Feladatainak ellátásához egy sor jogosítvánnyal rendelkezik: ellenőrzi a likviditást az értékpapírvételen és -eladáson keresztül, vagy a bankokkal vagy a monetáris piac szereplőivel végzett hitelműveleteken keresztül, vagy a kötelező tartalék meghatározásán keresztül, amelyet a hitelintézeteknek a nemzeti központi bankoknál vagy az EKB-nál kell képezniük,
prudenciális felügyeletet gyakorol a hitelintézetek felett. Az EKB tanácsadói és jogalkotási feladatokat is ellát. Jogalkotási feladataik során az európai intézmények vagy a tagállamok hatóságai konzultálnak vele a hatáskörébe tartozó témákban. Véleményeket is adhat a közösségi intézményeknek az ilyen témákat érintő kérdésekben. Az EKB jogalkotási kezdeményező szerepet is betölt a monetáris politikát érintő területeken, és rendeleteket fogad el a rábízott feladatok elvégzéséhez szükséges mértékben. Az EKB feladatainak ellátásához számos rendelkezés biztosítja függetlenségét: az EKB nem kérhet és nem fogadhat el utasításokat az intézmények, a tagállamok vagy más szervezetek részéről. További információkért látogasson el az EKB honlapjára (http://www.ecb.int/home/html/lingua.hu.html).

References: Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság